### Beslutning

Forslaget blev på byrådsmødet den 10. juni 2020 henvist til Magistraten med henblik på at indgå i budgetdrøftelserne for 2021.

**Budgetforslag fra SF**

SF foreslår at

* Minimumsnormeringer i daginstitutionerne skal være fuldt indfaset i [adresse] i 2024

I SF har vi et mål om at skabe mere "ro på", nærvær og tid omkring børnene i de Aarhusianske daginstitutionerne - og det haster. Derfor foreslår SF, at minimumsnormeringerne i [adresse] fremrykkes, så vi er klar tidligere end 2025, hvor folketinget har besluttet at minimumsnormeringer skal være indført.

Vores vision er, at alle børn uanset hvor de kommer fra og hvem deres forældre er, har lige gode muligheder for at vokse op, få et godt liv og udleve deres drømme. Det kræver gode vuggestuer og gode børnehaver med kvalificerede voksne, der kan hjælpe børnene.

Længe var der på [adresse] og i kommunerne stor modstand mod at sikre minimumsnormeringer, Men forældre, bedsteforældre, pædagogisk personale, børn og helt almindelige bekymrede danskere gik på gaden og krævede handling. Forældreoprøret blev hjulpet på vej af fire tv-udsendelser, der dokumenterede konsekvenserne ved de dårlige normeringer: Børn overses, konflikterne vokser, mens gode normeringer derimod sænker stresshormonet hos børnene og sikre bedre trivsel for børnene og arbejdsglæde hos medarbejderne.

Dagtilbuddene i [adresse] skal understøtte og fremme alle børns trivsel og udvikling. For at kunne løfte denne opgave skal vi have dagtilbud med en høj kvalitet.

Kvalitet i dagtilbud er i høj grad forbundet med normeringerne. Dagtilbuddenes normering har betydning for alt det der foregår mellem børn og personale i dagtilbud. Dansk forskning viser, at høj normering og mindre grupper giver mulighed for bedre voksen-barn-kontakt og mere sensitive og opmærksomme voksne, der tilbyder flere udviklingsrelevante aktiviteter. Tilsvarende kan normeringen i dagtilbud have betydning for børnenes udvikling af sociale og kognitive kompetencer. Ved højere normering og mindre grupper udviser børnene eksempelvis bedre sociale interaktioner med hinanden, driller mindre og viser færre tegn på stress. Hvilket erfaringerne senest fra corona-tiden også har vist flere fortællinger om.

Særligt barn-voksen-interaktionen beskrives i flere forskningsundersøgelser som det mest afgørende parameter, når der skal arbejdes med kvalitet i dagtilbud. I praksis kan det dog være svært for pædagogiske personale at sikre en optimal inddragelse af børnene i en travl hverdag. For at sikre høj kvalitet i dagtilbuddene er det således vigtigt, at der skabes gode rammer for den pædagogiske praksisudøvelse - herunder at der sikres tid og rum til nærværende interaktion med børnene og ikke mindst til faglig refleksion og videndeling.

Folketinget har besluttet at minimumsnormeringer skal være fuldt indfaset i 2025. I [adresse] har vi høje ambitioner på dagtilbudsområdet. En indfasning af minimumsnormeringer et år før planen vil afspejle denne ambition. En tidligere indfasning af minimumsnormeringer vil samtidig sikre, at en årgang svarende til cirka 4.000 børn yderligere får gavn af minimumsnormeringerne, og dermed får en bedre afslutning i dagtilbuddet inden deres skolestart.

Med forslaget vil SF samtidig sikre, at minimumsnormeringer bliver et reelt løft for alle børn i alle dagtilbud. Minimumsnormeringer skal ikke modregnes øvrige sociale og pædagogiske kriterier, der måtte anvendes i kommunen for tildeling af midler til dagtilbuddene. Minimumsnormeringer skal derimod sikre, at alle børn kan få tilgodeset deres basale behov for tryghed, omsorg og udvikling.

Hvis det øgede niveau i 2024 permanentgøres, vil det i 2025 svare til en forbedring af budgetter på området, som vil afspejle kommunens ambitionsniveau i forhold til at forbedre servicen på området til gavn for alle børn.

Stillet af Frank Overgaard, Otto Sørensen og Berta Dahl (ordfører), SF

### Sagens forløb

10-06-2020 [adresse]
Forslaget blev på byrådsmødet den 10. juni 2020 henvist til Magistraten med henblik på at indgå i budgetdrøftelserne for 2021.